Številka: 35105-7/2021/57

Datum: 2. 6. 2022

Dato: 7\_21 sanacija teharje gd

Ministrstvo za okolje in prostor izdaja na podlagi drugega odstavka 7. člena Gradbenega zakona (Uradni list RS, št. 61/17, 72/17 – popr., 65/20, 15/21 – ZDUOP in 199/21 – GZ-1, v nadaljevanju GZ) v integralnem postopku izdaje gradbenega dovoljenja za gradnjo prekrova zemljišča na parceli št. 115/1 k.o. Teharje, uvedenem na zahtevo investitorja Ministrstva za okolje in prostor, Dunajska 48, 1000 Ljubljana, ki ga po pooblastilu zastopa Hidrosvet d.o.o., Kidričeva 25, 3000 Celje, naslednje

GRADBENO DOVOLJENJE

1. Investitorju Ministrstvu za okolje in prostor, Dunajska 48, 1000 Ljubljana, se v integralnem postopku izda gradbeno dovoljenje za gradnjo prekrova zemljišča na parceli št. 115/1, k.o. Teharje.
2. Gradnja po tem gradbenem dovoljenju obsega:

|  |
| --- |
| 1. **Objekt - Prekrov**
 |
| kratek opis objekta | Sanacija degradiranega območja, izgradnja nepropustnega prekrova z drenažnimi sistemi, trajno preoblikovanje terena |
| parcelna številka | 115/1, 1636/1 |
| katastrska občina | Teharje |
| vrsta gradnje | novogradnja |
| zahtevnost objekta | zahteven |
| požarno zahteven objekt | ne |
| objekt z vplivi na okolje | da |
| klasifikacija po CC-SI | 31130 – trajno preoblikovanje terena |
| opis zmogljivosti, kapacitete, dimenzij, karakteristik objekta, če niso podane drugje | površina objekta 47.000 m2 |
|  |
| 1. **objekt - Tehnološki vodi**
 |
| kratek opis objekta | Tehnološki vodi Cinkarne Celje, ki trenutno potekajo po dveh trasah po parceli 115/1 k.o. Teharje, se prestavijo v enoten koridor na jugu predmetne parcele |
| parcelna številka | 115/1, 83 |
| katastrska občina | Teharje |
| vrsta gradnje | novogradnja - novozgrajen objekt |
| zahtevnost objekta | manj zahteven |
| klasifikacija po CC-SI | 22221 Lokalni vodovodi za pitno vodo in cevovodi za tehnološko vodo |
| opis zmogljivosti, kapacitete, dimenzij, karakteristik objekta, če niso podane drugje | prestavitev tehnoloških vodov Cinkarne Celje d.d. v koridor širine 2,5 m in dolžine 409 m |
|  |
| 1. **objekt - Vodovod**
 |
| kratek opis objekta | menjava dotrajanega odseka primarnega voda  |
| parcelna številka | 115/1,111/1,93/1,101 |
| katastrska občina | Teharje |
| vrsta gradnje | rekonstrukcija |
| zahtevnost objekta | manj zahteven |
| klasifikacija po CC-SI | 22221 Lokalni vodovodi za pitno vodo in cevovodi za tehnološko vodo |
| opis zmogljivosti, kapacitete, dimenzij, karakteristik objekta, če niso podane drugje | Primarni vodovod - NL DN 400, C30, VRS, I = 406 m |
|  |
| 1. **Zagotavljanje komunalne oskrbe in priključevanje na infrastrukturo**
 |
|  | predvidena komunalna oskrba | lokacija priključitve | k.o. | parcelna št. |
| dostop do javne poti ali ceste | dostop servisne ceste | Z del parcele 115/1 | Teharje | 1636/1 |
|  |
| 1. **Gradbišče**
 |
| * v območju dovoljene gradnje,
 |

1. Podrobnejši mikrolokacijski, ekološki, tehnični, oblikovalski in okoljevarstveni pogoji obravnavanega posega, ki so za investitorja obvezujoči, so določeni v dokumentaciji, ki je sestavni del tega dovoljenja:
2. **Projektna dokumentacija za pridobitev mnenj in gradbenega dovoljenja** št. 17/20, februar 2021, dopolnitev marec 2021, oktober 2021, čistopis januar 2022, Hidrosvet d.o.o., Kidričeva ulica 25, 3000 Celje (DGD)
3. **Poročilo o vplivih na okolje** za sanacijo zemljišča v k.o. 1082 Teharje na parc. št. 115/1 in njegovo pripravo za kasnejšo gradnjo, št. SP-2020/6/10, marec 2022, SIPPO, svetovanje in projektiranje na področju okolja, d.o.o., Vegova ulica 8, 1000 Ljubljana (PVO).
4. K predmetni gradnji so podali mnenja pristojni organi in organizacije:
* št. 35403-19/2021-2 z dne 7. 9. 2021, št. 35403-19/2021-4 z dne 11. 1. 2022, št. 35403-19/2021-6 z dne 24. 1. 2022 in št. 35403-19/2021-9 z dne 31. 3. 2022, Agencija RS za okolje, Vojkova 1b, 1000 Ljubljana,
* št. 35508-5494/2021-4 z dne 9. 9. 2021 in št. 35508-8132/2021-3 z dne 13. 12. 2021, Direkcija RS za vode, Sektor območja Savinje, Mariborska c. 86, 3000 Celje,
* št. 3562-0216/2021-2 z dne 5. 8. 2021 in št. 3562-0216/2021-5 z dne 7. 4. 2022, Zavod RS za varstvo narave OE Celje, Vodnikova ulica 3, 3000 Celje,
* št. AP-119/2021 z dne 24. 8. 2021, Metalurško – kemična industrija Celje d.d., Kidričeva 26, 3001 Celje,
* št. 1276105 z dne 24. 8. 2021 Elektro Celje d.d., Vrunčeva 2a, 3000 Celje,
* št. S21-639/P-NG/RKP z dne 22. 12. 2021, Plinovodi d.o.o., Cesta Ljubljanske brigade 11b, 1000 Ljubljana,
* št. 3514-272/2021 z dne 13. 12. 2021, Mestna občina Celje, Oddelek za okolje in prostor ter komunalo, Trg celjskih knezov 9, 3000 Celje,
* št. SPR-266/21/AS Z dne 9. 12. 2021 Vodovod Kanalizacija d. o. o., Lava 2a, 3000 Celje,
* št. 31002-560/2021-4 z dne 21. 9. 2021, Slovenske železnice – Infrastruktura d.o.o., Kolodvorska ulica 11, 1506 Ljubljana.
1. Presoja vplivov na okolje je bila izvedena za poseg: sanacija zemljišča na parc. št. 115/1, k.o. Teharje (1082). Investitor (nosilec nameravanega posega) mora z namenom preprečitve, zmanjšanja ali odprave pomembnejših škodljivih vplivov na okolje, pri gradnji in uporabi poleg zakonsko predpisanih, upoštevati tudi naslednje ukrepe in pogoje:

# Varstvo zraka v času gradnje:

* intenzivna gradbena dela (izkop in obdelava izkopanega odvrženega odpadnega materiala iz nasutij UN/A in UN/B) se morajo izvesti v obdobju leta, ko male kurilne naprave ne obratujejo, to je od aprila do oktobra (obdelava pa po predhodno pridobljenem okoljevarstvenem dovoljenju za predelavo odpadkov);
* obdelava odpadnega materiala se ne sme izvajati z drobljenjem ali mletjem;
* material, neprimeren za zasipanje, se mora z lokacije odstraniti in obdelati zunaj lokacije posega v skladu s predpisi, ki urejajo ravnanje z odpadki;
* hitrost vozil na gradbišču mora biti omejena na 10 km/h;
* na SV robu območja obdelave odpadnega materiala je treba postaviti protiprašno ograjo višine vsaj 2,5 m (lahko tudi združeno s protihrupno zaščito);
* na izvozih iz gradbišča na utrjene javne površine je treba zagotoviti avtomatsko pranje podvozij in koles vozil;
* v primeru razglašene čezmerne onesnaženosti z delci PM10 na območju Mestne občine Celje, ki jo izda Agencija RS za okolje, je treba zagotoviti prepoved gradbenih del in postopkov obdelave odpadnega materiala.

# Varstvo voda v času gradnje:

* med sanacijo ni dovoljeno odlagati gradbenega in izkopanega materiala na vodna ali priobalna zemljišča, na brežine in v pretočne profile vodotokov, na poplavno ogrožena območja, na nestabilna mesta ali na mesta, kjer bi lahko prišlo do splazitve ali erodiranja;
* po končani gradnji je potrebno odstraniti vse za potrebe gradnje postavljene provizorje in odstraniti vse ostanke začasnih deponij. Vse s sanacijo prizadete površine je potrebno krajinsko ustrezno urediti;
* pri načrtovanju in gradnji novih tehnoloških vodov Cinkarne Celje je treba zagotoviti neprepustno izvedbo z opravljenim preizkusom in atestom;
* za izvajanje gradbenih del ni dovoljena uporaba gradbenega materiala, iz katerega se lahko izločajo škodljive snovi za vodo,
* na gradbišču so dovoljena le kemična stranišča ali sanitarije z urejenim odvajanjem v javno kanalizacijo;
* pri namestitvi naprave za pranje podvozij in/ali karoserij tovornih vozil na izvozu iz gradbišča je potrebno smiselno upoštevati določila Uredbe o emisiji snovi pri odvajanju odpadnih vod iz postaj za preskrbo motornih vozil z gorivi, objektov za vzdrževanje in popravila motornih vozil ter pralnic za motorna vozila (Uradni list RS, št. 10/99, 40/04, 41/04 – ZVO-1 in 44/22 – ZVO-2) in sicer glede namestitve naprave za čiščenje odpadnih vod oz. lovilnika olj in posebnih ukrepov zaradi čim manjšega onesnaževanja okolja;
* za primer izlitja goriva, motornega olja ali drugih nevarnih snovi v tla na območju gradbišča in o postopkih ravnanja sv takšnih primerih, mora biti izdelan poslovnik za takojšnje ukrepanje ter na voljo dostopna oprema za ukrepanje;
* na gradbišču in pri transportu gradbenega materiala se smejo uporabljati le tehnično brezhibni stroji in vozila, večja servisno vzdrževalna dela na gradbenih strojih pa se ne smejo izvajati na območju gradbišča.

# Varovanje ekosistemov, rastlinstva in živalstva ter njihovih habitatov v času gradnje:

* na južnem in jugovzhodnem robu zemljišča nameravanega posega se morajo tla urediti na način, ki omogoča rast vlažnega travišča;
* na urejenem delu vlažnega travišča je treba zagotavljati, da košnja travišča ne poteka več kot 2-krat letno in da se ne izvaja med 1. junijem in 15. septembrom, po košnji pa je treba pokošeno travo odstraniti z območja, pri čemer je sežig na območju vlažnega travišča prepovedan;
* območje rasti vlažnega travišča je prepovedano gnojiti;
* pri ureditvi nepozidanega dela območja, ki je predvideno za inženirske namene pri urejanju krajine, je treba zagotoviti uporabo rastlinskih vrst, ki imajo plitek korenski sistem z namenom, da ne predrejo tesnilnega sloja prekrova, ki se nahaja pod nasuto plastjo zemljine;
* preveriti je treba možnost zasaditve takih rastlinskih vrst, ki so značilne za habitat zavarovanih vrst metuljev strašničin mravljiščar (Maculinea teleius) in temni mravljiščar (Maculinea nausithous), ki so hkrati varovane vrste Direktive Sveta 92/43/EGS o ohranjanju naravnih habitatov ter prosto živečih rastlinskih in živalskih vrst.

# Spremljanje stanja okolja:

* Investitor mora v skladu s predpisom, ki ureja prvo ocenjevanje in obratovalni monitoring za vire hrupa ter o pogojih za njegovo izvajanje na gradbišču, ki je vir hrupa, zagotoviti izvajanje lastnega ocenjevanja hrupa po vzpostavitvi stabilnih obratovalnih razmer, oz. pod dejanskimi obratovalnimi pogoji, vendar ne pozneje kot 15 mesecev po zagonu.
* Investitor mora na robu gradbišča območja nameravanega posega postaviti 3 merilna mesta za spremljanje prašne usedline in vsebnosti prašnih delcev v zunanjem zraku v času izvajanja gradbenih del. Prav tako se izvedejo 2 meritvi izpušnih plinov na petih strojih gradbene mehanizacije, ki je namenjena obdelavi odpadnega materiala in mehanizacije za pripravo nepropustnega prekrova.
* Investitor mora spremljati vplive na podzemne vode na piezometrih (PB-1/15, PB-3/15, PB-4/18, PB-8/18, nadomestni PB-5a in nadomestni PB-7a) in površinske vode na dveh merilnih mestih (MM1 in MM2). Pogostost spremljanja vplivov na podzemno in površinsko vodo se določi glede na fazo izvajanja gradbenih del:

## Pred pričetkom del, posnetek sedanjega stanja v trajanju vsaj 1 hidrološkega leta in sicer:

* 4x meritev kemijskega stanja podzemnih in površinskih voda (Sb, As, Ba, Be, B, Cd, Cr, Co, Cu, Fe, Pb, Mn, Hg, Mo, Ni, P, Se, TI, Sn, Ti, V, Zn, sulfati, kloridi, fluoridi in celotni dušik),
* neprekinjene meritve nivojev podzemne vode,
* 4x meritve pretokov površinskih voda;

## Med izvajanjem del:

* tedensko terenske meritve fizikalno kemijskih parametrov podzemne (vsi zgoraj navedeni piezometri) in površinske vode (MM1 in MM2): pH, Eh, temperatura, elektroprevodnost, vsebnost kisika, ORP,
* na dva meseca laboratorijske meritve kemijskega stanja podzemne in površinske vode (Sb, As, Ba, Be, B, Cd, Cr, Co, Cu, Fe, Pb, Mn, Hg, Mo, Ni, P, Se, TI, Sn, Ti, V, Zn, sulfati, kloridi, fluoridi in celotni dušik),
* neprekinjene meritve nivojev podzemne vode,
* na dva meseca meritve pretokov površinskih voda;

## Po zaključeni izvedbi sanacije zemljišča v obdobju nadaljnjih 10 let (po 5 letih se izdela optimizacija programa monitoringa glede na sprotne ugotovitve):

* 2x letno meritve kemijskega stanja podzemnih in površinskih voda (Sb, As, Ba, Be, B, Cd, Cr, Co, Cu, Fe, Pb, Mn, Hg, Mo, Ni, P, Se, TI, Sn, Ti, V, Zn, sulfati, kloridi, fluoridi in celotni dušik),
* neprekinjene meritve nivojev podzemne vode,
* 2x letno meritve pretokov površinskih voda.
1. Investitor mora s strani biologa z izkušnjami s področja raziskovanja žuželk in habitata mravljinčarjev zagotoviti spremljanje uspešnosti vzpostavitve habitata mravljinčarjev po obdobju 5 -10 let po sanaciji zemljišča (5. terenskih dni opazovanja v eni/isti sezoni), in sicer s terenskim popisom hranilne rastline in opaženih osebkov. Investitor mora po vzpostavitvi travnika pred pričetkom spremljanja habitata o tem obvestiti Zavod RS za varstvo narave, OE Celje.
2. Investitor mora pri nadaljnjem projektiranju, med gradnjo in uporabo objekta poleg pogojev, navedenih v prejšnji točki upoštevati tudi pogoje, ki imajo ustrezno pravno podlago in so jih k izvedbi gradnje in uporabi objekta iz vidika njihove pristojnosti podali mnenjedajalci navedeni v IV. točki in pogoje določene v Odloku o občinskem podrobnem prostorskem načrtu za območje CI-6 (Uradni list RS, št. 107/2020).
3. To dovoljenje preneha veljati, če investitor v roku pet let po njegovi pravnomočnosti ne vloži popolne prijave začetka gradnje.
4. Zaradi te gradnje ne smejo biti prizadete pravice in pravne koristi tretjih oseb. Škodo, ki bi nastala zaradi kršitev pravic in pravnih koristi teh oseb, trpi investitor.
5. Posebni stroški za izdajo tega dovoljenja niso bili zaznamovani.

Obrazložitev:

1. Investitor Ministrstvo za okolje in prostor, Dunajska 48, 1000 Ljubljana, ki ga po pooblastilu zastopa Hidrosvet d.o.o., Kidričeva 25, 3000 Celje, je dne 10. 2. 2021 pri Ministrstvu za okolje in prostor podal zahtevo za izdajo gradbenega dovoljenja za gradnjo prekrova zemljišča na parceli št. 115/1 k.o. Teharje. K vlogi je pooblaščenec v skladu z 51. členom Gradbenega zakona (Uradni list RS, št. 61/17, 72/17 – popr., 65/20 in 15/21 – ZDUOP - v nadaljevanju GZ) priložil projekt za dokumentacijo za pridobitev gradbenega dovoljenja (DGD) in poročilo o vplivih na okolje (PVO), ki sta navedena v točki III. izreka tega dovoljenja.
2. Pooblaščenec investitorja je vlogo za izdajo gradbenega dovoljenja na zahtevo upravnega organa večkrat dopolnil, vloga je bila popolna 24. 3. 2022.
3. Upravni organ ugotavlja, da se zahtevek za izdajo gradbenega dovoljenja nanaša na sanacijo parcele 115/1, k.o. Teharje, kjer bo izvedena ustrezna obdelava v preteklosti odloženega materiala (umetnih nasutij). Za preprečevanje vdora meteorne vode na področje umetnih nasutij bo izveden nepropustni prekrov z drenažnim sistemom (glavni objekt). Izvedena bo nova kontura terena, pri čemer bosta umetni nasutji UN/A in UN/C (Tabela 2) izven nasičene cone, izveden bo nepropusten prekrov, ki bo močno zmanjšal (skoraj preprečil) vdor meteorne vode v umetna nasutja in s tem zelo omejil transport snovi skozi nasute zemljine. Za povečanje varnosti obratovanja in boljši izkoristek zemljišča, bodo tehnološki vodi Cinkarne Celje prestavljeni iz obstoječih dveh koridorjev preko predmetne parcele v enoten koridor na južni strani predvidene gospodarske cone (prestavitev približno od meje zemljišča 115/1 na zahodni strani do priključitve na obstoječe stanje na parceli 83, oboje k.o. Teharje). Zamenjan bo dotrajani odsek vodovoda in uveden program geotehničnega monitoringa in vplivov na okolje med gradnjo ter po izvedeni sanaciji.
4. Upravni organ ugotavlja, da je nameravani poseg objekt z vplivi na okolje, za katerega je treba izvesti presojo vplivov na okolje. Obveznost presoje vplivov na okolje se ugotavlja v skladu z Uredbo o posegih v okolje, za katere je treba izvesti presojo vplivov na okolje (Uradni list RS, št. 51/14, 57/15 in 26/17; v nadaljevanju Uredba o posegih v okolje).

Presoja vplivov na okolje je med drugim v skladu z 2. alinejo prvega odstavka 1. člena Uredbe o posegih v okolje obvezna za posege v okolje, če se zanje v predhodnem postopku ugotovi, da bi lahko imeli pomembne vplive na okolje. Zahtevek investitorja se nanaša na prvo etapo prostorske ureditve na območju CI-6, ki obsega ureditev oz. sanacijo zemljišča, v okviru katere bo izvedena obdelava v preteklosti odloženih odpadkov (umetnih nasutij). Za preprečevanje vdora meteorne vode na področje umetnih nasutij bo izveden nepropustni prekrov z drenažnim sistemom (glavni objekt). Izvedena bo nova kontura terena, pri čemer bosta umetni nasutji UN/A in UN/C vgrajeni izven saturirane cone. Zamenjan bo dotrajani odsek vodovoda preko obravnavanega zemljišča in uveden bo program geotehničnega monitoringa in vplivov na okolje med gradnjo ter po izvedeni sanaciji predmetne parcele. Upravni organ ugotavlja, da je bil za nameravani poseg izveden predhodni postopek (sklep št. 35431-47/2022-2550-5 z dne 4. 3. 2022, Ministrstvo za okolje in prostor) v skladu s točko G.I.2.1 priloge 1 Uredbe o posegih v okolje. Iz citiranega sklepa izhaja ugotovitev, da bi, upoštevajoč samo velikost območja, ki je predmet sanacijskih del, velike količine odpadkov, ki bodo predmet obdelave, upoštevajoč lokacijo nameravanega posega in ugotovljene verjetno pomembne vplive nameravanega posega z vidika emisij hrupa, emisij onesnaževal v zrak, ravnanja z odpadki in z vidika vpliva na biotsko raznovrstnost obravnavanega območja, nameravani poseg lahko imel pomembne vplive na okolje. Zato je bilo v predhodnem postopku v skladu z določili 51.a člena Zakona o varstvu okolja (Uradni list RS, št. 39/06 – uradno prečiščeno besedilo, 49/06 – ZMetD, 66/06 – odl. US, 33/07 – ZPNačrt, 57/08 – ZFO-1A, 70/08, 108/09, 108/09 – ZPNačrt-A, 48/12, 57/12, 92/13, 56/15, 102/15, 30/16, 61/17 – GZ, 21/18 – ZNOrg, 84/18 – ZIURKOE in 158/20) odločeno, da je za obravnavani poseg potrebno izvesti presojo vplivov na okolje.

Postopek se vodi kot integralni postopek v skladu s IV. poglavjem GZ, gradbeno dovoljenje pa združuje odločitev o izpolnjevanju pogojev za izdajo gradbenega dovoljenja in okoljevarstvenega soglasja (1. odstavek 50. člena GZ).

1. Upravni organ je, skladno z določbami 43. in 57. člena GZ, v postopku ugotovil:
2. Gradnja je skladna z določbami prostorskega izvedbenega akta v delu, ki se nanaša na graditev objektov, in z določbami predpisov o urejanju prostora. Obravnavana gradnja se nahaja deloma v območju, ki se ureja z Odlokom o občinskem podrobnem prostorskem načrtu za območje CI-6 (Uradni list RS, št. 107/20 – v nadaljevanju Odlok1) in deloma v območju, ki se ureja z Odlokom o prostorskih ureditvenih pogojih za območje Bežigrad-Bukovžlak in Vrhe (Uradni list SRS, št. 10/89 in Uradni list RS, Št. 31/91, 131/03, 61/06 - OLN SV-1, 122/07-DPN nadvoz, 32/09, 39/09, 80/09, 80/09-Tolerance PUP, 109/10, 34/12, 81/13 , 89/14-OPPN Teharje, 94/20 in 107/20-OPPN CI-6 – v nadaljevanju Odlok 2). Skladno z 39. členom Odloka 1 je prva etapa ureditev zemljišča na obravnavanem območju za namen njegove sanacije in priprave zemljišča za kasnejšo gradnjo. Prva etapa vključuje sanacijo nasipnih materialov neidentificiranega porekla ter ureditve dveh teras (platojev), vključno z odvodnjavanjem lastnih in zalednih voda, prestavitev obstoječih industrijskih cevovodov, sanacija, rekonstrukcija vodovoda in plinovoda ter ureditev zelenih površin in ukrepov za varovanje okolja. Prva etapa se izvede naenkrat in je ni dopustno deliti v več podetap. Tretji odstavek 7. člena Odloka1 določa, da morajo biti dopustne dejavnosti tega območja usklajene s pogoji, ki izhajajo iz sanacije terena, med drugim dopustna nosilnost terena, dopustni posegi v teren, dopustni izpusti v teren. Skladno z zadnjim stavkom prvega odstavka 41. člena je za izvedbo omilitvenih ukrepov zadolžen investitor prostorskih ureditev in ukrepov OPPN. Tretji odstavek 41. člena določa, da se o rezultatih meritev izdela poročilo v skladu s Programom geotehničnega monitoringa in vplivov na okolje med gradnjo ter po izvedeni sanaciji parcele 115/1 k. o. Teharje. Nadalje 42. člen Odloka 1 določa, da so dopustna odstopanja od funkcionalnih, oblikovalskih in tehničnih rešitev, določenih s tem odlokom, če se pri nadaljnjem podrobnejšem načrtovanju pridobijo tehnične rešitve, ki so primernejše s tehnološkega, okoljevarstvenega ali oblikovalskega vidika. Odstopanja iz prejšnjega odstavka ne smejo poslabšati pričakovanih rezultatov sanacije območja ter ukrepov v zvezi z varovanje okolja ter ukrepov za preprečevanje naravnih in drugih nesreč. Odstopanja ne smejo spreminjati načrtovanega videza območja, poslabšati bivalnih in delovnih razmer na območju OPPN oziroma na sosednjih območjih ter ne smejo biti v nasprotju z javno koristjo. Z njimi morajo soglašati organi in organizacije, v delovno področje katerih spadajo. Dopustna tlorisna odstopanja načrtovanih objektov so ± 10 % znotraj gradbene meje, dopustna višinska odstopanja načrtovanega objekta so ± 5 %. Za dopustna odstopanja se štejejo tudi druga odstopanja od predvidenih rešitev, prestavitve in rekonstrukcije prometnih površin in ostale GJI, ki niso določena s tem odlokom, če se izkaže, da so potrebna ali bolj smotrna za izgradnjo in obratovanje načrtovanih prostorskih ureditev. K vsaki drugi ali drugačni rešitvi mora investitor predhodno pridobiti soglasje njenega upravljavca. Upravni organ na podlagi predložene dokumentacije ugotavlja, da bo prva etapa ureditev zemljišča na obravnavanem območju z namenom sanacije in priprave zemljišča za kasnejšo gradnjo; da prva etapa vključuje sanacijo nasipnih materialov neidentificiranega porekla ter ureditve dveh teras (platojev), vključno z odvodnjavanjem lastnih in zalednih voda, prestavitev obstoječih industrijskih cevovodov, sanacijo in rekonstrukcijo vodovoda in plinovoda ter ureditev zelenih površin in ukrepov za varovanje okolja. Prva etapa se bo izvedla naenkrat in se ne bo delila v več podetap. Nadalje upravni organ ugotavlja, da so dopustne dejavnosti območja usklajene s pogoji, ki izhajajo iz sanacije terena, med drugim dopustna nosilnost terena, dopustni posegi v teren, dopustni izpusti v teren. Upravni organ nadalje ugotavlja, da iz dokumentacije izhajajo omilitveni ukrepi. Upravni organ tudi ugotavlja, da bo izdelano poročilo v skladu s Programom geotehničnega monitoringa in vplivov na okolje med gradnjo ter po izvedeni sanaciji parcele 115/1, k. o. Teharje, ki šteje za poročilo o spremljanju vplivov na okolje v skladu z okoljskim poročilom. Upravni organ tudi ugotavlja, da so vse rešitve izvedene v okviru dopustnih odstopanja z njimi pa soglašajo organi in organizacije. Nadalje je v 9. členu Odloka 2 določeno, da so možne tolerance pri prometni, komunalni in energetski infrastrukturi, če le te pomenijo izboljšanje tehničnih in prostorskih rešitev, in jih potrdijo upravljavci infrastrukture. Upravni organ ugotavlja, da so pridobljena pozitivna mnenja pristojnih mnenjedajalcev. Glede na navedeno je predviden poseg na zemljiščih parc. št. št. 115/1, 115/2, 1636/1, 83, 93/1, 111/1 in 101, vse k.o. Teharje, skladen s prostorskima aktoma, k projektnim rešitvam pa je pridobljeno pozitivno mnenje Mestne občine Celje glede skladnosti s prostorskim aktom.
3. Dokumentacijo za pridobitev gradbenega dovoljenja sta podpisala projektant in vodja projektov, ki sta bila v času izdelave dokumentacije vpisana v imenik pristojne poklicne zbornice. Sestavni del dokumentacije za pridobitev gradbenega dovoljenja je podpisana izjava projektanta in vodje projekta, da so na ravni obdelave dokumentacije za pridobitev gradbenega dovoljenja izpolnjene zahteve iz 15. člena GZ.
4. Nameravana gradnja je skladna s predpisi, ki so podlaga za izdajo mnenj. Upravni organ na podlagi vpogleda v DGD, PVO, Prostorski informacijski sistem in pridobljena mnenja v zvezi s tem ugotavlja:
	1. K predmetni gradnji so bila pridobljena mnenja upravljavcev vodov gospodarske javne infrastrukture, na katere je predvidena priključitev predmetne gradnje ali njihova prestavitev ter upravljavcev vodov gospodarske javne infrastrukture, katerih varovalni pasovi se nahajajo v območju predmetne gradnje (Metalurško – kemična industrija Celje d.d., Elektro Celje d.d., Plinovodi d.o.o., Mestna občina Celje, Oddelek za okolje in prostor ter komunalo, Vodovod - Kanalizacija d.o.o, Slovenske železnice – Infrastruktura d.o.o.). Iz mnenj, ki so navedena v IV. točki izreka tega dovoljenja izhaja, da ni zadržkov za izdajo tega dovoljenja z vidika predpisov mnenjedajalcev, ki so podlaga za njihovo izdajo. Investitor mora pri nadaljnjem projektiranju, med gradnjo in uporabo objekta upoštevati vse pogoje mnenjedajalcev, k čemur je zavezan v VI. točki izreka tega dovoljenja. Upravni organ glede navedenega še ugotavlja, da zahteve mnenjedajalcev, ki se nanašajo na pridobitev soglasja mnenjedajalcev k projektni dokumentaciji za izvedbo gradnje (PZI) nimajo ustrezne pravne podlage.
	2. Ugotovitve v zvezi s področji, ki so tudi predmet presoje vplivov na okolje v integralnem postopku, so podane v točki 9.
5. Iz dokumentacije za pridobitev gradbenega dovoljenja izhaja, da bo zagotovljena minimalna komunalna oskrba v obsegu glede na namen objekta.
6. Za predmetno gradnjo ni bila izvedena presoja sprejemljivosti v skladu s predpisi, ki urejajo ohranjanje narave, saj se objekt ne nahaja v območjih, za katere bi bilo potrebno izvesti presojo sprejemljivosti.
7. Iz vpogleda v zemljiško knjigo in predloženih listin izhaja, da ima investitor vpisano ustrezno stvarno pravico oz. je sklenil notarsko overjene pogodbe. Iz navedenega izhaja, da ima investitor za predmetno gradnjo izkazano pravico graditi.
8. Investitor ni zavezanec za plačilo nadomestila za degradacijo in uzurpacijo prostora. V skladu z zakonom, ki ureja kmetijska zemljišča, investitor tudi ni zavezanec za plačilo odškodnine zaradi spremembe namembnosti kmetijskega zemljišča.
9. Investitor za predmetni poseg glede na določila Občinskega podrobnega načrta za območje CI-6 Teharje ni dolžan plačati komunalni prispevek, kar izhaja iz dopisa Mestne občine Celje z dne 26. 5. 2022.
10. V tem integralnem postopku je upravni organ izvedel presojo vplivov na okolje in ugotovil in ocenil dolgoročne, kratkoročne, posredne ali neposredne vplive nameravanega posega v okolje na človeka, tla, vodo, zrak, biotsko raznovrstnost in naravne vrednote, podnebje in krajino, pa tudi na človekovo nepremično premoženje, kulturno dediščino, ter njihova medsebojna razmerja.

Na območju enote prostorskega urejanja CI-6 v Mestni občini Celje se bo izkopani odvrženi odpadni material iz nasutij UN/A in UN/C predelal v skladu z Uredbo o odpadkih (Uradni list RS, št. 37/15, 69/15 in 129/20). V prvi fazi predelave se bo izkopani odvrženi odpadni material iz nasutij UN/A in UN/C na območju Sanacije parcele 115/1, k.o. Teharje skladiščil do izvedbe postopkov naslednjih faz predelave. V drugi fazi predelave se bo material obdelal po predhodnih postopkih pred predelavo, kar vključuje sortiranje, ločevanje - izločanje tujkov, izločanje večjih kosov gradbenega materiala in homogenizacijo odpadnega materiala. V tretji fazi predelave se bo material uporabil v postopku zasipanja z namenom zagotavljanja ponovne rabe tal za vzpostavitev predvidene gospodarske cone na tem območju. Ureditev gospodarske cone ni predmet tega postopka.

Pred začetkom predelave odvrženega odpadnega materiala iz nasutij UN/A in UN/C na območju CI-6 mora investitor pridobiti okoljevarstveno dovoljenje v skladu s predpisi, ki urejajo ravnanje z odpadki.

Upravni organ je v postopku z dopisom št. 35105-7/2021/14 z dne 3. 8. 2021 zaprosil Agencijo RS za okolje, Direkcijo RS za vode in Zavod RS za varstvo narave za mnenje o sprejemljivosti nameravane gradnje z vidika njenih pristojnosti in morebitne pogoje, ki se nanašajo na izvedbo gradnje in uporabo objekta. Na podlagi mnenja Agencije RS za okolje št. 35403-19/2021-2 z dne 7. 9. 2021 in mnenja Direkcije RS za vode št. 35508-5494/2021-4 z dne 9. 9. 2021 je upravni organ dne 20. 9. 2021 z dopisom št. 35105-7/2021/24 pozval investitorja k dopolnitvi PVO in DGD. Pooblaščenec investitorja je upravnemu organu dne 21. 10. 2021, 26. 10. 2021 in 8. 11. 2021 predložil dopolnjeno dokumentacijo PVO in DGD z izjasnitvijo, zato je upravni organ z dopisom št. 35105-7/2021/32 z dne 22. 11. 2021 ponovno zaprosil za mnenje Agencijo RS za okolje in Direkcijo RS za vode, ter jima posredoval navedeno gradivo. Dne 13. 12. 2021 je upravni organ prejel mnenje Direkcije RS za vode št. 35508-8132/2021-3, v katerem je ugotovljeno, da je nameravani poseg sprejemljiv ob upoštevanju pogojev, ki so določeni v mnenju. Agencija RS za okolje je dne 11. 1. 2022 podala mnenje št. 35403-19/2021-4, iz katerega izhaja, da še ni znano kakšne vrste proizvodna, servisna in gospodarska dejavnost je predvidena na obravnavanem območju, niti ni na razpolago podatkov o gradnji ostale gospodarske infrastrukture (npr. potek trase, dimenzije, materiali, itd.), zato naslovni organ mnenja o nameravani gradnji za drugo etapo ne more dati. V nadaljevanju mnenja se naslovni organ opredeljuje do sprejemljivosti nameravane gradnje, načrtovane v okviru prve etape, pri čemer v tem mnenju pojasnjuje in se opredeljuje le do sprejemljivosti nameravane gradnje z vidika emisij v tla, emisij hrupa in emisij v zrak. Upravni organ je z dopisom št. 35105-7/2021/40 z dne 19. 1. 2022 seznanil investitorja s prejetim mnenjem in ga pozval k opredelitvi do ugotovitev mnenjedajalca. Hkrati je upravni organ z dopisom št. 35105-7/2021/41 z dne 19. 1. 2022 ponovno zaprosil Agencijo RS za okolje za podajo mnenja za celotno nameravano gradnjo. Dne 24. 1. 2022 je upravni organ prejel tretje mnenje Agencije RS za okolje št. 35403-19/2021-6, iz katerega izhaja, da za nameravano gradnjo mnenja o sprejemljivosti ni mogoče podati zaradi pomanjkanja podatkov predloženi dokumentaciji (druga etapa), o čemer je investitorja seznanil z dopisom št. 35105-7/2021/43 z dne 19. 1. 2022. Pooblaščenec investitorja je upravnemu organu dne 28. 1. 2022, 9. 2. 2022 in 15. 3. 2022 predložil pojasnila in izjasnitve. Investitor je dne 15. 3. 2022 na podlagi izvedenega predhodnega postopka k zahtevi za izdajo gradbenega dovoljenja predložil novo Poročilo o vplivih na okolje za sanacijo zemljišča v k.o. 1082 Teharje na parc. št. 115/1 in njegovo pripravo za kasnejšo gradnjo, št. SP-2020/6/10, marec 2022, SIPPO, svetovanje in projektiranje na področju okolja, d.o.o., Vegova ulica 8, 1000 Ljubljana. Projektna dokumentacija za pridobivanje mnenj in gradbenega dovoljenja (DGD), projekt št. 17/20, februar 2021, Hidrosvet d.o.o., Kidričeva 25, 3000 Celje, ostaja nespremenjena. S sklepom št. 35431-47/2022-2550-5 z dne 4. 3. 2022 je bilo v predhodnem postopku ugotovljeno, da je za nameravani poseg skladno s Prilogo 2 Uredbe o posegih v okolje, za katere je treba izvesti presojo vplivov na okolje. Upravni organ je zato z dopisom št. 35105-7/2021/48 z dne 25. 3. 2022 ponovno zaprosil za mnenje Agencijo RS za okolje, Direkcijo RS za vode in Zavod RS za varstvo narave, da preverijo ali so že izdana mnenja s področja njihove pristojnosti za predmetni poseg še ustrezna. Agencija RS za okolje je dne 31. 3. 2022 podala mnenje št. 35403-19/2021-9, v katerem ugotavlja, da je nameravana gradnja sprejemljiva z vidika emisij v tla, vode, zrak, hrupa, svetlobnega onesnaževanja, elektromagnetnega sevanja in ravnanja z odpadki. Zavod RS za varstvo narave je v mnenju št. 3562-0216/2021-5 z dne 7. 4. 2022 podal mnenje, da dopolnitev ne vpliva na že izdano mnenje št. 3562-0216/2021-2 z dne 5. 8. 2021 in da so vplivi posega s stališča ohranjanja narave sprejemljivi.

K predmetni gradnji so bila pridobljena tudi mnenja drugih pristojnih organov in organizacij, ki varujejo javne interese, kot so navedena v točki IV. izreka tega dovoljenja.

Upravni organ je na podlagi vpogleda v DGD, PVO, Prostorski informacijski sistem in vsa pridobljena mnenja v zvezi s predmetno gradnjo ugotovil, da:

* se lokacija nameravanega posega nahaja vzhodno od celjskega mestnega jedra na območju Bukovžlak. Lokalna cesta Celje - Bukovžlak obravnavano območje omejuje na severnem in vzhodnem robu, železniška proga pa poteka po njegovi južni in jugozahodni meji;
* se na lokaciji nameravanega posega in v njeni neposredni bližini v naravi ne nahajajo gozd in kmetijske površine, lokacija pa meji na območja za potrebe obrambe v naselju;
* se lokacija nameravanega posega nahaja na območju, ki je zavarovano po Odloku o zavarovanju in začasnem urejanju grobišč in grobov vojnih in povojnih žrtev revolucije na območju občine Celje (Uradni list RS, št. 12/1993);
* predvidena prostorska ureditev na območju enote urejanja prostora CI-6 v Mestni občini Celje ne sega na območje registrirane kulturne dediščine;
* lokacija posega ne leži znotraj zavarovanih območij narave, evidentirane pa so zavarovane vrste metuljev strašnični mravljiščar (*Maculinea teleius*) in temni mravljiščar (*Maculinea nausithous*), ki so hkrati varovane vrste Direktive sveta 92/43/EGS o ohranjanju naravnih habitatov ter prosto živečih rastlinskih in živalskih vrst;
* bodo vplivi, bodisi v času gradnje bodisi uporabe objekta, na tla zrak, vode in naravo, nebistveni, ob upoštevanju dodatnih ukrepov in pogojev, ki jih mora investitor upoštevati, da bi preprečil, zmanjšal ali odstranil škodljive vplive na okolje, ki jih je upravni organ določil v V. točki izreka tega dovoljenja in kot je obrazloženo v nadaljevanju;
* ostali vplivi v času gradnje in uporabe objekta so ocenjeni kot nebistveni oziroma jih ni, pri čemer je treba dosledno upoštevati tudi vse zahteve, predvidene v zakonskih in podzakonskih predpisih.
	1. Varstvo zraka

Na območju Mestne občine Celje je preseženo število dovoljenih dnevnih vrednosti delcev PM10 v zraku. V letu 2011 je bila izvedena podrobnejša analiza ključnih virov onesnaževanja zraka z delci. Mešanica dveh virov - prometa in industrije prispeva 31 % vseh emisij delcev PM10. Kurjenje lesa prispeva 24 % k emisiji delcev. 17 % emisije delcev je sekundarnega izvora (delci, ki jih prinese od drugod in nimajo lokalnega vira), resuspenzija cestnega prahu prispeva 9 % k emisiji delcev. 19 % virov emisije delcev je neopredeljenih (vir: Poročilo o stanju okolja za Mestno občino Celje - 2014). V zadnjih letih je opazno povečan vpliv malih kurišč, predvsem zaradi uporabe cenejših energentov - npr. lesna biomasa, ter zaradi uporabe starih kurilnih naprav, ki imajo slab toplotni izkoristek.

* + 1. Pričakovani vplivi v času gradnje in pogoji

Posledica izvajanja gradbenih del zaradi izvedbe posega bodo emisije onesnaževal v zrak, zaradi izvajanja del na gradbišču, pri katerih prihaja do emisij delcev, ter obratovanja gradbene mehanizacije na gradbišču in tovornega prometa za potrebe gradnje na območju gradbišča. Pri uporabi gradbene mehanizacije in tovornih vozil bodo nastajale emisije onesnaževal iz motorjev z notranjim zgorevanjem.

Celotna razpršena emisija PM10 iz gradbišča na območju CI-6 je ob uporabi emisijskih faktorjev, ki jih je objavila Evropska Agencija za okolje v navodilu »EMEP/EEA emission inventory guidebook 2016, Construction and demolition«, ocenjena na 340 kg PM10. V skladu z navedenim navodilom EMEP/EEA je ocenjena razpršena emisija celotnega prahu iz gradbišča enaka trikratni vrednosti razpršene emisije za PM10, to je 1.020 kg celotnega prahu. Ob predpostavki, da bo gradbišče na območju CI-6 obratovalo med 10 in 12 ur v delovnem dnevu in 25 delovnih dni mesečno, je zaradi razpršene emisije delcev povprečni masni pretok PM10 iz gradbišča okoli 0,1 kg/h in povprečni pretok celotnega prahu iz gradbišča okoli 0,3 kg/h.

Iz rezultatov modelnega izračuna disperzijskega širjenja PM10 je razvidno, da bo obratovanje gradbišča zaradi izvedbe posega nebistveno obremenjevalo okolje na mestih, ki so več kot 200 m oddaljena od centroida območja CI-6. Na teh razdaljah od meje območja CI-6 dodatna obremenitev zunanjega zraka v obravnavanih smereh vetra ne presega koncentracije delcev 5 ug/m³, prispevek k povprečni letni onesnaženosti zunanjega zraka pa je manj kot 2 % mejne vrednosti za PM1o v zunanjem zraku.

Zaradi relativno velikega pretoka razpršene emisije PM10 iz gradbišča je vpliv izvajanja gradbenih del na kakovost zunanjega zraka ocenjen kot nebistveni vpliv ob upoštevanju dodatnih omilitvenih ukrepov za preprečevanje in zmanjševanje vplivov na zrak zaradi emisije celotnega prahu, ki jih je upravni organ določil v V./1. točki izreka tega dovoljenja.¸

* 1. Varstvo voda

Na južnem delu obravnavane lokacije posega se pojavljajo zamočvirjena območja. Bližnja vodotoka sta Ložnica, ki poteka okoli 250 m severozahodno, in Voglajna, ki teče okoli 600 m južno. Na območju nameravanega posega ni predpisanega vodovarstvenega režima. JV del območja CI-6 se nahaja na območju majhne poplavne nevarnosti.

Za območje CI-6 je bila izdelana študija »Izdelava kart poplavne nevarnosti in kart razredov poplavne nevarnosti obstoječega stanja za vodotoke na območju Mestne občine Celje za potrebe izdelave OPN Mestne občine Celje - sklop 2a in 2b«, IZVO-R d.o.o., št. K32-2/18, marec 2020, september 2020, oktober 2020, januar 2021. Iz kart sledi, da poplavne vode zgolj minimalno posegajo na južni del območja CI-6. Prav tako je iz poplavnih kart ter prečnih profilov z vrisanimi gladinami HQ100 razvidno, da se poplavne vode s stoletno povratno dobo le na zelo omejenem obsegu dotaknejo nasipa med vrhom koridorja vodov Cinkarne Celje d.d. in obstoječim terenom, pa še tam zgolj v višini približno 20 cm.

* + 1. Pričakovani vplivi v času gradnje in pogoji

V času izvajanja gradbenih del ne bodo nastajale odpadne vode na obravnavanem območju in zato izvajanje gradbenih del ne bo vir odvajanja odpadnih vod v površinske vode.

Direkcija RS za vode je v mnenju št. 35508-8132/2021-3 z dne 13. 12. 2021 opozorila, da na južnem robu območja CI-6 poteka neimenovani potok. Skladno s 14. in 37. členom Zakona o vodah (Uradni list RS, št. 67/02, 2/04 – ZZdrI-A, 41/04 – ZVO-1, 57/08, 57/12, 100/13, 40/14, 56/15 in 65/20, v nadaljevanju ZV-1) na vodnem in priobalnem zemljišču ni dovoljeno posegati v prostor, razen v primeru izjem, ki so navedene v 37. členu ZV-1. Ker se poseg lahko šteje za poseg, namenjen varstvu pred onesnaženjem in ukrep, ki se nanaša na ohranjanje narave ter na zaščito ljudi, je poseg na vodno in priobalno zemljišče skladno z navedenim členom dovoljen.

Gradbena dela se bodo izvajala na način, da na vodnem in priobalnem zemljišču ne bo novih posegov na vodno in priobalno zemljišče.

Pomembnejše emisije onesnaževal v podzemne vode med izvajanjem gradbenih del bi bile možne le v primeru izrednih dogodkov, npr. v primeru izlitja olja ali goriva iz gradbene mehanizacije ali tovornih vozil, sicer pa so emisije onesnaževal v tla zaradi obratovanja gradbene mehanizacije in prometa tovornih vozil ocenjene kot zelo majhne. Glede na izvajanje predpisanih zaščitnih ukrepov na gradbišču je verjetnost za izlitje goriva ali olja majhna. Največja možna količina razlitega goriva ali olja je enaka količini goriva oziroma olja v rezervoarjih gradbene mehanizacije, ki pa ne presega 200 kg. V primeru takojšnjega ukrepanja (uporaba absorpcijskega sredstva in odstranitev onesnažene zemljine) je tveganje za onesnaženje tal zelo majhno.

Vpliv izvajanja gradbenih del na emisije snovi v vode je ocenjen kot nebistven vpliv ob upoštevanju omilitvenih ukrepov, ki jih je upravni organ določil v V./2. točki izreka tega dovoljenja na podlagi PVO in mnenja Direkcije RS za vode št. 35508-8132/2021-3 z dne 13. 12. 2021.

* 1. Varstvo ekosistemov, rastlinstva, živalstva in njihovih habitatov

V Mestni občini Celje se je po letu 2013 povečal obseg zavarovanih območij Nature 2000 iz 1,38 % na 2,1 %. Namen varovanja teh območij je zagotavljati varovanje redkih in ogroženih evropsko pomembnih vrst in habitatov. Na območju CI-6 sta evidentirani zavarovani vrsti metuljev strašnični mravljiščar (*Maculinea teleius*) in temni mravljiščar (*Maculinea nausithous*), ki sta hkrati varovani vrsti z Direktive Sveta 92/43/EGS o ohranjanju naravnih habitatov ter prosto živečih rastlinskih in živalskih vrst.

Iz PVO izhaja, da bi predvidena prostorska ureditev na obravnavanem območju lahko uničila habitat teh zavarovanih vrst. Ker so navedene vrste prisotne tudi na 600 m oddaljenem območju Natura 2000 Volčeke (ID SI3000213), bi lahko uničenje tega dela populacije vplivalo tudi na kvalifikacijske vrste Natura 2000 območja. Za metulje je značilno, da zasedajo primerne habitate v okolju, ki niso sklenjeni, zato je za ohranjanje osrednjega dela populacije treba varovati tudi oddaljene satelitske populacije.

* + 1. Pričakovani vplivi v času gradnje in pogoji

Skladno z Odlokom o OPPN za območje CI-6 je treba v času gradnje zagotoviti izvedbo naslednjih ukrepov preprečevanja in zmanjševanja škodljivih vplivov na biotsko raznovrstnost:

»Pred končno izdelavo projekta za gradnjo prekrova na tistem delu območja CI-6, ki je namenjen inženirskim namenom pri urejanju krajine, je treba preučiti možnost, da se na južnem in jugovzhodnem robu obravnavane parcele tla uredijo na način, ki omogoča rast vlažnega travišča, pri čemer pa cilj sanacije tega območja, to je zmanjšanje količine ponikanja padavinske vode skozi odvržen odpadni material, ne sme biti ogrožen. Pri preverjanju možnosti take ureditve tal, ki omogoča rast vlažnega travišča, je treba preučiti tudi dejansko možnost ponovne vzpostavitve habitata, ki ima značilnosti habitata zavarovanih vrst metuljev strašnični mravljiščar (*Maculinea teleius*) in temni mravljiščar (*Maculinea nausithous*).

Na delu območja CI-6, kjer se bo uredila rast vlažnega travišča, je treba zagotavljati, da košnja travišča ne poteka več kot 2-krat letno in da se ne izvaja med 1. junijem in 15. septembrom, po košnji pa je treba pokošeno travo odstraniti z območja in se je ne sme sežigati na območju vlažnega travišča. Prav tako se območje rasti vlažnega travišča ne sme gnojiti.

Zaradi boljše povezljivosti območja vlažnega travišča z osrednjo populacijo na varovanem območju Volčeke je treba brežine in zgornji rob teras obravnavane parcele zasaditi s takšnimi avtohtonimi rastlinskimi vrstami, ki imajo plitek korenski sistem z namenom, da ne predrejo tesnilnega sloja pod nasuto zemljino. Že v začetnih fazah posaditve obravnavane parcele pa je treba zatreti morebiten kasnejši pojav invazivnih vrst, še posebej japonskega dresnika.«

Škodljiv vpliv na ekosisteme, rastlinstvo in živalstvo ter njihove habitate, ki bo nastal zaradi izvedbe sanacije zemljišča je za biotsko raznovrstnost še sprejemljiv, če je zagotovljeno izvajanje zgoraj navedenih ukrepov preprečevanja in zmanjševanja škodljivih vplivov na biotsko raznovrstnost, ki so bili opredeljeni v postopku priprave in sprejemanja Odloka o OPPN za območje Cl-6 in so določeni v V./3. točki izreka tega dovoljenja.

* 1. Upravni organ ugotavlja, da je treba za obratovanje gradbišča, ki je vir hrupa, v skladu s 6. točko prvega odstavka 11. člena Uredbe o hrupu zagotoviti izvajanje lastnega ocenjevanja hrupa v skladu s predpisom, ki ureja prvo ocenjevanje in obratovalni monitoring za vire hrupa ter o pogojih za njegovo izvajanje z ocenjevanjem kazalcev hrupa L(dan), L(večer), L(noč), L(dvn) in oceno kazalcev hrupa L(eq), L(1) in L(99). Upravni organ je v točki VI./1. izreka tega dovoljenja tako določil izvajanje lastnega ocenjevanja hrupa za gradbišče, ki je vir hrupa.

Pri izvajanju gradbenih del, ki so predvidena za izvedbo sanacije zemljišča v k.o. 1082 Teharje na parceli št. 115/1 lahko pride do izrazitega povečanja vplivov na zrak. Na robu gradbišča na območju CI-6 se postavi tri merilna mesta za monitoring prašne usedline in za monitoring vsebnosti prašnih delcev v zunanjem zraku ves čas izvajanja gradbenih del. Ob postavitvi merilnih mest je potrebno izdelati meritev začetnega stanja onesnaževanja zunanjega zraka (ničelna meritev), po končanih meritvah pa se izdela poročilo o merjenju onesnaževanja zunanjega zraka z interpretacijo rezultatov meritev. Spremljanje vplivov na zrak vključuje tudi merjenje emisije izpušnih plinov iz posameznih strojev gradbene mehanizacije, predvsem tiste, ki je namenjena obdelavi izkopanega odvrženega odpadnega materiala iz nasutij UN/A in UN/C, ter gradbene mehanizacije, ki se bo uporabljala za pripravo nepropustnega prekrova, ki bo preprečeval zatekanje meteorne vode v nasutja odpadnega materiala. Predvidena je izvedba najmanj dveh meritev izpušnih plinov na petih strojih gradbene mehanizacije. Upravni organ je v točki VI./2. izreka tega dovoljenja tako določil izvajanje monitoringa prašne usedline in izpušnih plinov.

Namen sanacije zemljišča v k.o. 1082 Teharje na parceli št. 115/1 je zmanjšanje vpliva na podzemno vodo na sprejemljivo raven. Gradbena dela je zato potrebno izvajati na način, da se možnost dodatnega onesnaženja območja zmanjša na najmanjšo možno raven. Pri tem so vplivi na podzemno vodo možni tako zaradi vnosa in morebitnega izpusta novih onesnaževal na območje (npr. pogonska goriva delovnih strojev), kakor tudi zaradi mobilizacije obstoječih onesnaževal s prekomernimi premiki zemljin. Upravni organ je v točki VI./3. izreka tega dovoljenja določil način, pogostost in parametre spremljanja vpliva na podzemne vode na piezometrih in na površinske vode na merilnih mestih.

V skladu z Odlokom o OPPN za območje CI-6 je treba zagotoviti tudi spremljanje stanja okolja pred in po izvedbi gradbenih del zaradi sanacije tega območja. Upravni organ je v točki VI./4. izreka tega dovoljenja tako določil spremljanje/monitoring uspešnosti vzpostavitve habitata mravljinčarjev. V prvih petih letih po sanaciji zemljišča se monitoring ne izvaja, saj se v tem času habitat šele ustvarja, vzpostavi se primerna košnja in režim, doselijo/namnožijo se hranilne rastline in mravlje rdečke. Na vzpostavljeno travišče se bodo, lahko, sami iz okolice naselili metulji, mravljiščarji. To obdobje traja vsaj 5 let. Po preteku tega obdobja in pred vzpostavitvijo monitoringa je investitor dolžan obvestiti Zavod RS za varstvo narave, OE Celje (začne se šteti 5 letno obdobje vzpostavitve habitata). V tem obdobju se mora beležiti režim izvajanja košenj (število košenj, datumi košenj) oziroma zabeleži vsaj dogodke, ki se bodo morebiti zgodili izven predpisanega režima upravljanja s traviščem. Podatke se mora predati izvajalcu monitoringa pred začetkom monitoringa.

Po petih letih (lahko takoj ali pa do desetega leta) se v eni sezoni opravi monitoring. Monitoring mora potekati tako, da se opravi v isti sezoni vsaj 5 terenskih dni opazovanja metuljev in iskanja rastlin zdravilne strašnice na travniku. Metulji so po navadi prisotni od konca junija do sredine septembra, vendar največje gostote dosegajo v najbolj vročih dneh julija in avgusta. V tem obdobju travniki ne smejo biti pokošeni, kar je tudi med pogoji, režimom upravljanja s traviščem. Opravljen monitoring se mora zaključiti s poročilom, ki se ga pošlje v pregled in potrditev na Zavod RS za varstvo narave, OE Celje. Ko Zavod RS za varstvo narave poročilo potrdi (z izdanim strokovnim mnenjem), da je bil monitoring ustrezno opravljen, se šteje, da je izpolnjen pogoj izvedbe enega monitoringa, ne glede na rezultat monitoringa.

1. Upravni organ je v skladu z določbami 55. člena GZ zagotovil javni vpogled v zahtevo za izdajo gradbenega dovoljenja in dokumentacijo, ki se nanaša na predmet izdaje gradbenega dovoljenja ter omogočil dajanje mnenj in pripomb v roku 30 dni od dneva javne objave na spletnih straneh e-uprave. Javno naznanilo št. 35105-7/2021-52 z dne 13. 4. 2022 je bilo objavljeno na spletnih straneh e-uprave od 14. 4. 2022 do 13. 5. 2022 celotna dokumentacija (javno naznanilo, zahteva za izdajo gradbenega dovoljenja, DGD, PVO in mnenja) pa na spletnih straneh MOP od 14. 4. 2022 dalje. Iz spisne dokumentacije izhaja, da v določenem roku ni bilo podanih nobenih mnenj ali pripomb v zvezi z obravnavano gradnjo.

Upravni organ je z javnim naznanilom tudi pozval stranske udeležence, ki izkazujejo pravni interes, k priglasitvi udeležbe v postopek. Upravni organ na podlagi spisne dokumentacije ugotavlja, da nobena oseba ni priglasila udeležbe v postopek.

1. Glede na zgoraj navedeno upravni organ ugotavlja, da je bilo na podlagi predložene dokumentacije in listin dejansko in pravno stanje predmetne zadeve popolno ugotovljeno, zato je bilo v skladu z določili GZ in ZVO-1 ter ob upoštevanju določil Zakona o splošnem upravnem postopku (Uradni list RS, št. 24/06 – uradno prečiščeno besedilo, 105/06 – ZUS-1, 126/07, 65/08, 8/10 in 82/13) odločeno, kot je navedeno v izreku tega dovoljenja.
2. V skladu s prvim odstavkom 48. člena GZ gradbeno dovoljenje preneha veljati, če investitor ne vloži popolne prijave začetka gradnje v petih letih od njegove pravnomočnosti.
3. V skladu z določbami GZ mora investitor pred izvedbo gradnje imenovati nadzornika (62. člen GZ) in pred začetkom gradnje izvesti zakoličenje objekta v skladu s pogoji določenimi v tem dovoljenju in dokumentaciji za izvedbo gradnje (60. člen GZ).

V skladu s 4. členom GZ je treba za novogradnjo, rekonstrukcijo in spremembo namembnosti imeti pravnomočno gradbeno dovoljenje in začetek gradnje prijaviti v skladu s 63. členom GZ. Prijava se vloži na obrazcu, ki je določen s Pravilnikom o podrobnejši vsebini dokumentacije in obrazcih, povezanih z graditvijo objektov (Uradni list RS št. 36/18, v nadaljevanju Pravilnik o dokumentaciji in obrazcih). K prijavi začetka gradnje mora investitor priložiti dokumentacijo za izvedbo gradnje in ostale priloge kot določa 63. člen GZ.

V skladu z 68. členom GZ mora investitor po dokončanju gradnje pri Ministrstvu za okolje in prostor vložiti zahtevo za izdajo uporabnega dovoljenja. Zahteva se vloži na obrazcu, ki je določen s Pravilnikom o dokumentaciji in obrazcih.

(11) Ta odločba je upravne takse prosta na podlagi 23. člena Zakona o upravnih taksah (Uradni list RS, št. [106/10](http://www.uradni-list.si/1/objava.jsp?sop=2010-01-5482) – uradno prečiščeno besedilo, [14/15](http://www.uradni-list.si/1/objava.jsp?sop=2015-01-0505) – ZUUJFO, [84/15](http://www.uradni-list.si/1/objava.jsp?sop=2015-01-3306) – ZZelP-J in [32/16](http://www.uradni-list.si/1/objava.jsp?sop=2016-01-1366)).

**POUK O PRAVNEM SREDSTVU: Zoper to odločbo ni pritožbe, pač pa je dovoljen upravni spor z vložitvijo tožbe na Upravno sodišče Republike Slovenije v roku 30 dni od vročitve odločbe. Tožbo se vloži neposredno pri pristojnem sodišču ali pošlje po pošti.**

|  |  |  |
| --- | --- | --- |
|  |  | Sandi Rutarvodja Sektorja za dovoljenja  |

Postopek vodile:

|  |  |
| --- | --- |
| Pavli Koc, univ.dipl.inž.arh.Sekretarka |  |

|  |  |
| --- | --- |
| Helena Čebašek Dežman, univ.dipl.prav.Podsekretarka |  |

|  |  |
| --- | --- |
| Nataša Brežnik, univ.dipl.inž.kmet.Podsekretarka |  |